Goudvelders eers sonder krag, nou sonder water | Netwerk24
Goudvelders eers sonder krag, nou sonder water
Deur Alet Van Der Walt 30 Oktober 2020 17:09
Goudvelders steier onder die een diensleweringskrisis ná die ander en teen Vrydag was Hennenman en Ventersburg reeds 'n derde dag sonder water.
'n Kabelprobleem by die Koppie Alleen-wateraanleg in Riebeeckstad, Welkom, het daartoe gelei dat water nie na die twee dorpe se reservoirs gepomp kon word nie.
Dié probleem met die kabel het Woensdag op 'n Eskomkraglyn ontstaan en tegnici het volgens Sedibeng Water, die grootmaatwaterverskaffer in die gebied, tot Vrydagoggend gesukkel om die probleem op te spoor.
Eskom het tegnici uit Bloemfontein gestuur wat vasgestel het dat 'n groot deel van die kabel uitgebrand het.
Eskom het Vrydag gesê dit gaan die hele dag duur om die kabel te vervang en eers daarna sal Sedibeng Water kan begin om water na die twee dorpe se reservoirs te pomp.
Omdat die hele waterstelsel reeds leeggeloop het, sal van die inwoners waarskynlik eers weer teen Maandag water hê.
Mense in Hennenman en Ventersburg kry by ander inwoners boorgatwater, maar in die townships heers daar 'n krisis en is duisende mense sonder water. Die Matjhabeng-munisipaliteit het vier watertenkwaens gestuur om die nood te verlig.
Intussen het groot dele van Welkom vroeër die week drie dae lank nie krag gehad nie.
Eskom sê dit het omgeval omdat 'n ankerdraad gesteel is en dit die struktuur verswak het.
Die gebiede wat Sondagaand geraak is, sowel as die ander woonbuurte, het eers teen Woensdagaand weer krag gehad.